# SKRIVEVEJLEDNING til INDBLIK OG INDSPARK

SKRIVEVEJLEDNING TIL TIDSSKRIFT FOR UDDANNELSESVIDENSKAB

*I denne vejledning findes de overordnede retningslinjer, som bidrag til ”Indblik og Indspark” må følge for at kunne komme i betragtning til udgivelse i Tidsskrift for Uddannelsesvidenskab. Læs denne vejledning forud for indsendelse af bidrag til redaktionen. I et separat dokument findes den Word-skabelon, som skal benyttes til opsætning af tekstbidrag [*[*Skriveskabelon*](https://tidsskrift.dk/tidsskriftforuddannelsesvidens/libraryFiles/downloadPublic/153)*]. Skrivevejledning til forskningsartikler findes ligeledes i et separat dokument [*[*Skrivevejledning, forskningsartikler*](https://tidsskrift.dk/tidsskriftforuddannelsesvidens/libraryFiles/downloadPublic/151)*].*

Redaktionen kontaktes på mail: djes@edu.au.dk

## KATEGORIER

Tidsskrift for Uddannelsesvidenskab (DJES) indeholder originale forskningsartikler, som præsenterer ny empirisk forskning, bidrager med nye vinkler, udfolder og analyserer eksisterende problemstillinger eller bidrager til teori- og/eller metodeudvikling inden for uddannelsesvidenskab. DJES indeholder formidlingsartikler, boganmeldelser og essays som er holdningsbaserede med afsæt i relevante, samtidige og aktuelle uddannelsesvidenskabelige tematikker. Dette indhold bliver publiceret sammen med forskningsartikler i et samlet tidsskrift. Denne vejledning vedrører ikke forskningsartiklerne, men alle de øvrige formater, som ikke undergår fagfællebedømmelse. De øvrige formater kan inddeles i kategorien ”Indblik og indspark” og boganmeldelser.

## KRITERIER FOR PUBLICERING I ”INDBLIK OG INDSPARK”

”Indblik og indspark” kan eksempelvis omfatte essays, kommentarer, formidlingsartikler med videre, som er relateret til uddannelsesvidenskabelige tematikker (se tidsskriftets Vision og formål). Kategorien er således åben for forskellige typer bidrag.

Hovedkriteriet er, at bidraget er forståeligt for alle, også folk uden kendskab til det pågældende forsknings- eller praksisfelt. Dette indebærer et krav om en tilstrækkelig kontekstbeskrivelse og rammesætning af bidraget. Herudover bør bidraget pege ud over sig selv ved at henvise til centrale teoretikere eller studier i relation til bidraget, uden dog at indeholde unødigt mange referencer. Bidragene til ”Indblik og Indspark” indeholder ikke udførlige metodeafsnit.

Bidragene vil blive drøftet af redaktionen, både i forhold til indhold og form, og forfattere kan blive bedt om at foretage ændringer efter behov.

## LÆNGDE

Manuskripter til ”Indblik og indspark” er som hovedregel maksimalt 3.000 ord inklusivt noter, men eksklusiv referencer. Boganmeldelser er som hovedregel maksimalt 1.000 ord. In spe-artikler er maksimalt 6.000 ord.

## NØGLEORD

Du skal angive 3-5 relevante nøgleord, der muliggør fremsøgning af din artikel i forskningsdatabaser i forhold til de emner, som artiklen belyser.

## PUBLICERING

Publicering i Tidsskrift for Uddannelsesvidenskab kræver, at artiklen ikke tidligere har været publiceret andetsteds – bortset fra som abstract, paper-præsentationer på konferencer og lignende. Alle artikler i Tidsskrift for Uddannelsesvidenskab publiceres open access og er dermed frit tilgængelige for alle. Den enkelte forfatter deler ophavsretten med DJES. Det er forfatterens ansvar at indhente tilladelse til brug af eventuelle billeder, figurer og lignende med ophavsret.

## FORFATTERE

Alle, der krediteres som forfattere på artiklen, skal have bidraget substantielt til forskningsarbejdet og/eller artikelskrivningsprocessen. Alle forfattere skal være indforståede med, at artiklen publiceres i den form, artiklen indsendes i.

## ARTIKELSKABELON

Tekstbidrag til DJES skal skrives i vores artikelskabelon. De typografier, der er anvendt i skabelonen, skal benyttes. Af skabelonen fremgår formelle retningslinjer for opsætning af teksten ift. orddeling, indrykning, brug af citater, referencer, noter, tabeller, figurer m.v.

## SPROG

Tidsskrift for Uddannelsesvidenskab publicerer primært artikler på dansk og engelsk, men accepterer ligeledes i begrænset omfang artikler på norsk og svensk, når de er relevante for en dansk uddannelsesvidenskabelig kontekst eller har generel nordisk/skandinavisk relevans og/eller aktualitet.

## FOTOS, ILLUSTRATIONER OG LIGNENDE

Leveres separat og navngives tydeligt. Disses placering i teksten markeres enten i [kantet parentes] eller ved at indsætte dem i manuskriptet. Fotos og illustrationer leveres i formaterne tiff, png eller jpg. Det er forfatterens ansvar at sikre, at ingen (andre end forfatteren selv) har ophavsrettigheder til de anvendte illustrationer, fotos mv.

## KOMMATERING

Anvend grammatisk komma (startkomma).

## LTTERATUR-/REFERENCELISTE

Alle referencer i referencelisten skal være anvendt i artiklen. Undgå venligst overflødige referencer til egne publikationer. Referencelisten opstilles efter artiklen alfabetisk ud fra forfatters efternavn. Litteratur/referenceliste følger APA-systemet (American Psychological Association System, 6. Edition, 2020).

<https://apastyle.apa.org/6th-edition-resources/basics-tutorial>

## DOI SOM STANDARD I OPSÆTNING AF LITTERATURLISTE

Alle kildehenvisninger i manuskriptet skal tilknyttes et DOI (Digital Object Identifier), hvor et sådant er tilgængeligt. En DOI fungerer som en forskningsartikels CPR-nummer, der ikke ændres, selv om tidsskriftet skifter server eller serveren ændrer i artiklens link. En DOI gør artiklen lettere at finde på internettet, og gør det desuden nemmere at citere artiklen. Det er et krav i Open Journal Systems på Tidsskrift.dk, at DOI indgår som standard i opsætning af litteratur-/referencelister. Alle artikler, som publiceres i Tidsskrift for Uddannelsesvidenskab, får automatisk tilknyttet et DOI.

God skrivelyst!

Med venlig hilsen

Redaktionen for Tidsskrift for Uddannelsesvidenskab